KIRJALLINEN KYSYMYS P-0197/01 esittäjä(t): Hiltrud Breyer (Verts/ALE) komissiolle. Direktiivin 90/220 4 artiklan 3 kohdan noudattamatta jättäminen.



Virallinen lehti nro 235 E , 21/08/2001 s. 0153 - 0155



KIRJALLINEN KYSYMYS P-0197/01 esittäjä(t): Hiltrud Breyer (Verts/ALE) komissiolle (29. tammikuuta 2001) Aihe: Direktiivin 90/220 4 artiklan 3 kohdan noudattamatta jättäminen 1. Onko komissio tietoinen siitä, että muuntogeenisiä tuotteita ei tarkasteta Euroopan ulkosatamissa (esim. La Corunassa, Tarragonassa, Rotterdamissa ja Hampurissa) järjestelmällisesti ja aukottomasti vaan korkeintaan pistokokein? 2. Onko komissiolla tietoja vähäisten pistokokeiden kattavuudesta (esim. prosenttiosuus)? 3. Kuinka komissio varmistaa jäsenvaltioiden huolehtivan siitä, että yhteisön markkinoille päätyy ainoastaan hyväksyttyjä muuntogeenisiä tuotteita? 4. USA:ssa on sallittu myös sellaisia muuntogeenisiä tuotteita, jotka ovat EU:ssa kiellettyjä. Eikö kolmansista maista, erityisesti USA:sta, tuotavat tuotteet (ennen kaikkea maissi ja soija) tulisi tarkastaa järjestelmällisesti sen varmistamiseksi, että geneettisesti muunnettu raaka-aine on hyväksytty yhteisössä? 5. Mitä mieltä komissio ja jäsenvaltiot ovat tiedoista, joiden mukaan USA:ssa ei ole kylvösiemenrekisteriä? Onko niin, että komissiolla ja jäsenvaltioilla ei ole kattavia tietoja USA:n tai muiden kolmansien maiden markkinoilla olevista muuntogeenisistä lajeista, joita voidaan tuoda EU:n markkinoille? 6. Ovatko komissio tai jäsenvaltioiden viranomaiset yleensäkään tarkastaneet kaikkia USA:ssa tuotettuja muuntogeenisiä organismeja? Pyydän luettelemaan tarkastukset. Jos tarkastuksia ei ole tehty, kuinka valvonta on mahdollista? 7. Miksi komissio ei käynnistä menettelyä niitä jäsenvaltioita vastaan, jotka suorittavat valvontaa vain pistokokeenomaisesti eivätkä siis noudata direktiiviä 90/220? 8. Onko komissio ilmoittanut jäsenvaltioille ja kansalaisille, että direktiivin 90/220 4 artiklan 3 kohdassa(1) vaaditaan järjestelmällistä valvontaa? 9. Miksi komissio ei ole käsitellyt Greenpeacen asiasta tekemiä valituksia eikä ole ryhtynyt toimiin huolimatta laitonta myyntiä koskevista tiedoista (ks. esim. Breyerin kysymys komissiolle kylvösiementen laittomasta myynnistä Baden-Württembergissä, kysymys E-1571/99(2))? (1) EYVL L 117, 8.5.1990, s. 15. (2) EYVL C 170 E, 20.6.2000, s. 36. Margot Wallströmin komission puolesta antama vastaus (26. maaliskuuta 2001) 1.3. Geneettisesti muunnettujen organismien tarkoituksellisesta levittämisestä ympäristöön 23. huhtikuuta 1990 annetun neuvoston direktiivin 90/220/ETY 4 artiklassa velvoitetaan jäsenvaltiot huolehtimaan siitä, että vältetään ihmisten terveydelle ja ympäristölle aiheutuvat haitalliset vaikutukset, joita geneettisesti muunnettujen organismien (GMO) levittäminen voi aiheuttaa. Tavoitteen saavuttamiseksi 4 artiklan 3 kohdassa edellytetään jäsenvaltioita huolehtimaan siitä, että niiden viranomaiset toteuttavat geneettisesti muunnettuihin organismeihin liittyviä asianmukaisia tarkastuksia ja valvontatoimia. Tarkistetussa direktiivissä 90/220/ETY velvoite sisältyy 4 artiklan 5 kohtaan. Komissio on tutkinut useita valituksia, jotka koskevat yhteisön satamiin saapuneita kuljetuksia La Coruñassa, Tarragonassa, Rotterdamissa ja Hampurissa. Kuten valitusten yhteydessä huomautettiin, 4 artiklan 3 kohdassa ei edellytetä jäsenvaltioiden tarkastavan jokaista saapuvaa alusta. Direktiivissä ei määritellä vaadittujen tarkastusten tiheyttä, vaan edellytetään jäsenvaltioiden järjestävän tarkastukset oman harkintansa mukaan siten, että direktiivissä säädettyjä suojatoimenpiteitä noudatetaan, eli vältetään haitalliset vaikutukset ihmisten terveydelle ja ympäristölle. 4. Geneettisesti muunnettuihin organismeihin liittyvien tarkastusten ja valvontatoimien käsittelyä varten perustettiin tekninen tilapäistyöryhmä. Ryhmä pohtii sellaisten teknisten menetelmien käyttökelpoisuutta ja tarkoituksenmukaisuutta, joiden avulla havaitaan geneettisesti muunnettujen organismien laiton tarkoituksellinen levittäminen niiden markkinoille saamiseksi. Tällä hetkellä käsitellään kysymykseen liittyviä vertikaalisen erityislainsäädännön mukaisia toimia. 5. Yhteisöön joko sellaisenaan tai muihin tuotteisiin sekoitettuna tuotavien geneettisesti muunnettujen organismien osalta on noudatettava asiaa koskevaa yhteisön lainsäädäntöä, jotta yleisö voi olla varma, että tällaiset tuotteet ovat turvallisia ihmisten terveyden ja ympäristön kannalta. Direktiivin 90/220/ETY mukaan geneettisesti muunnettuja organismeja voidaan saattaa markkinoille vasta, kun niille on annettu direktiivin mukainen lupa. Tämä koskee myös yhteisöön tuotavia tuotteita, jotka sisältävät geneettisesti muunnettuja organismeja tai ovat niistä johdettuja. Tietoja luvista, joita tällä hetkellä tarvitaan geneettisesti muunnettujen organismien markkinoille saattamiseksi Yhdysvalloissa, saa Internetistä asianomaisten virastojen www-sivustoilta. Koska sivustot ovat vapaasti käytettävissä, jäsenvaltiot ja komissio käyttävät niitä lähteinä päivittäessään tietojaan Yhdysvaltojen tilanteesta. Lisäksi komissio on säännöllisesti yhteydessä Yhdysvaltojen viranomaisiin monissa geneettisesti muunnettuihin organismeihin liittyvissä kysymyksissä. Niihin kuuluvat myös geneettisesti muunnettujen organismien markkinoille saattamiseksi tarvittavat luvat. 6. Geneettisesti muunnetun organismin täsmällinen määrittely on monivaiheinen menettely. Kun tutkittava aine on ensin yleisesti luokiteltu geneettisesti muunnetuksi organismiksi, tehdään lisäkokeita sen määrittämiseksi täsmällisesti. Useissa laboratorioissa eri puolilla yhteisöä on kehitetty joukko kvalitatiivisia testejä geneettisesti muunnettujen organismien havaitsemiseksi. Näiden testien validoinnin on koordinoinut komission yhteinen tutkimuskeskus. Validoitujen testien avulla voidaan yleisesti tunnistaa geneettisesti muunnettu organismi. Testien kehitystyötä jatketaan edelleen ja päivitetään säännöllisesti. 7. ja 8. Komissio käynnistää Euroopan yhteisön perustamissopimuksen 226 artiklan (entinen 169 artikla) mukaisen rikkomista koskevan menettelyn jäsenvaltioita vastaan ainoastaan silloin, kun on olemassa todisteita direktiivissä säädettyjen velvoitteiden laiminlyönnistä. Komissiolla on todistamisvelvollisuus, kuten kaikissa oikeudenkäyntimenettelyissä. Se, että jäsenvaltiot eivät järjestelmällisesti tarkasta jokaista Yhdysvalloista ja Kanadasta saapuvaa alusta, ei riko direktiivin 4 artiklan 3 kohdan säännöksiä. 9. Komissio tutki Greenpeacen tekemät valitukset Saksan, Espanjan ja Alankomaiden hallitusten kanssa. La Coruñaan, Tarragonaan ja Rotterdamiin tuotujen tuotteiden osalta komissio ei löytänyt todisteita, joiden perusteella olisi voitu käynnistää rikkomista koskeva menettely Espanjan ja Alankomaiden viranomaisia vastaan. Rotterdamissa Greenpeace esitti todisteita siitä, että yhden saapuneen lastin kohdalla oli mahdollisesti rikottu kyseisiä säännöksiä. Alankomaiden viranomaiset tutkivat kyseisen lastin, mutta eivät löytäneet luvattomia geneettisesti muunnettuja organismeja. Alankomaiden viranomaiset ilmoittivat komissiolle, että heidän menettelytapoihinsa kuuluu tarkastaa ja testata lastit, joista on tehty valituksia tai joiden kohdalla epäillään määräysten rikkomista. Hampuriin saapuneiden tuotteiden osalta tilannetta tutkitaan vielä. Baden-Württembergin tilanteesta Saksan viranomaisilta saatujen alustavien tietojen mukaan kyseessä ovat pääasiassa hyväksytyt lajikkeet, joista laittomia on alle prosentti. Tapausta arvioidaan kuitenkin edelleen.